
    Referat de aprobare
privind aprobarea revocării HCL – Drobeta Turnu Severin nr. 67/28.02.2022 privind trecerea imobilului teren în suprafață de 662 mp, identificat cu NC 68341, precum și a construcției  (biserica) în suprafață de 101 mp, identificată cu NC 68341-C1, situate în cimitirul ortodox Sfântul Ștefan din domeniul public al municipiului Drobeta Turnu Severin în domeniul privat al municipiului Drobeta Turnu Severin și completarea Anexei nr. 1 la HCL - Drobeta Turnu Severin nr. 21/1999 privind delimitarea domeniului public de domeniul privat al municipiului Drobeta Turnu Severin



1) Motivul emiterii actului administrativ cu caracter normativ
Prin HCL – Drobeta Turnu Severin nr. 67/28.02.2022 a fost aprobată trecerea imobilului teren în suprafață de 662 mp identificat cu NC 68341 precum și a construcției (biserica) în suprafață de 101 mp, identificată cu NC 68341-C1, situate în cimitirul ortodox Sfântul Ștefan din domeniul public al municipiului Drobeta Turnu Severin în domeniul privat al municipiului Drobeta Turnu Severin. 
          Motivul adoptării acestei hotărâri l-a reprezentat dispozițiile art. 1 din Legea nr. 239/2007 privind reglementarea regimului juridic a unor bunuri imobile aflate în folosința unităților de cult care prevăd că „imobilele aflate în proprietatea statului sau a unităților administrativ teritoriale care au fost atribuite în folosința gratuită cultelor religioase după data de 01.01.1990, pot fi transmise fără plată în proprietatea unităților de cult deținătoare, în condițiile acestui act normativ”, iar potrivit alin. 3 al aceluiași articol prin „imobile înțelegându-se atât terenurile atribuite în folosință cu sau fără  clădiri”. 
         Cu toate acestea prin Adresa nr. 2363/32605/26.08.2022, Instituția Prefectului - Județul Mehedinți a comunicat că suprafața dată în administrare Parohiei Sfântul Ștefan este de 101 mp și nu de 662 mp, prin urmare dispozițiile legale invocate nu sunt aplicabile pentru întreaga suprafață.
          Într-adevăr din Extrasul de carte funciară nr. 35644/23.09.2021 rezultă că suprafața pe care este amplasată biserica din cimitirul ortodox Sfântul Ștefan este de 662 mp, însă potrivit HCL - Drobeta Turnu Severin nr. 131/31.05.2011 suprafața care a fost dată în administrare Parohiei Sfântul Ștefan a fost de 101 mp.
          În acest context, este evident că suprafața de teren pe care este amplasată biserica este mult mai mare decât suprafața de teren și clădire care a fost dată în administrare bisericii și în aceste condiții se impune revocarea HCL – Drobeta Turnu Severin nr. 67/28.02.2022, ulterior revocării urmând a se proceda la dezmembrarea acestei suprafețe în două loturi, de 101 mp și respectiv de 561 mp, trecerea din public în privat și, în final, transmiterea în proprietatea bisericii a suprafeței de 101 mp.

2)  Schimbări preconizate
     Nu este cazul.

3) Impactul socio-economic al proiectului de act administrativ cu caracter normativ
      Proiectul de hotărâre nu are un impact negativ din punct de vedere macroeconomic, al mediului concurenţial şi al domeniului acordării ajutoarelor sociale, al mediului de afaceri sau asupra mediului înconjurător. În ceea ce priveşte sarcinile administrative proiectul de hotărâre are implicaţii înspre minimum faţă de sarcinile administrative din prezent, pentru funcţionarii Direcţiei Patrimoniu.

4) Impactul financiar asupra bugetului local, atât pe termen scurt, pentru anul curent, cât şi pe termen lung 
       Proiectul de hotărâre nu are un efect negativ asupra bugetului local al municipiului Drobeta-Turnu Severin.

 5) Efecte ale adoptării hotărârii consiliului local asupra legislației în vigoare 
       Nu este cazul.

6) Consultările efectuate în vederea elaborării proiectului de act administrativ normativ
        Nu este cazul.

 7) Activităţi de informare publică privind elaborarea şi implementarea actului administrativ normativ
       Hotărârea Consiliului Local va fi adusă la cunoştinţa publicului potrivit procedurii legale, respectiv publicarea pe site-ul www.primariadrobeta.ro

8)  Implementarea dispozitivului hotărârii
         Ducerea la îndeplinire a dispozitivului hotărârii consiliului local, adoptate, revine Direcţiei Economice şi Direcţiei Patrimoniu.




INIȚIATOR,
VICEPRIMAR                                                       
DANIEL-OLIMPIU CÎRJAN

